**Kuvailustandardiryhmän suositus kansallisen lisenssin hankkimisesta RDA Toolkit -palveluun**

7.8.2018

Kuvailustandardiryhmä suosittaa kansallisen lisenssin hankkimista RDA Toolkit -palveluun (<http://access.rdatoolkit.org/>). Keskitetysti rahoitettu kansallinen lisenssi olisi hyvä olla käytössä kirjastoissa vuodesta 2020 alkaen, jolloin kirjastot siirtyvät käyttämään RDA Toolkitin uutta ja käyttäjäystävällisempää versiota.

RDA Toolkit on maksullinen palvelu (http://www.rdatoolkit.org/), joka sisältää kuvailevan metatiedon tuotantoa ohjaavan kansainvälisen standardin. RDA-standardi määrittelee, mitä kohteita kirjastoissa ja muissa RDA:ta käyttävissä organisaatioissa kuvaillaan ja mitä elementtejä ja käsitteitä käyttäen kohde kuvaillaan. RDA-sisältöstandardilla on keskeinen rooli kirjastojen, arkistojen ja museoiden kuvailuyhteistyössä.

Kuvailun kansalliset asiantuntijaryhmät etsivät keinoja kuvailuprosessin keventämiseen ja sujuvoittamiseen. Neljän kansallisen kuvailuohjeen ([MARC 21 -sovellusohjeen](https://www.kiwi.fi/x/boAOAw), [Sisällönkuvailuoppaan](https://www.kiwi.fi/x/N4OcB), [Musiikkiaineiston MARC 21 -sovellusohjeen](https://www.kiwi.fi/x/lrR7B) ja [Toimijakuvailuohjeen](https://www.kiwi.fi/x/igwvBQ)) keskittäminen samaan palveluun, RDA Toolkitiin, tehostaa kuvailuprosessia. Ohjeiden keskittäminen RDA Toolkit -palveluun, joka toimii samalla myös yhteisenä tiedotuskanavana, sitouttaa samassa kuvailun ekosysteemissä toimivia tahoja yhteisiin tavoitteisiin.

Kansainvälisen RDA-standardin vaikutus kuvailussa kasvaa ohjeiden keskittämisen myötä. RDA-kuvailustandardin avulla varmistetaan kuvailujen laatu ja kansainvälinen yhteentoimivuus. Ohjeiden sijoittaminen samaan palveluun parantaa ohjeiden välisiä linkityksiä ja käytettävyyttä. Kuvailutyön lisäksi nopeutuu myös kuvailuohjeiden päivittäminen kuvailustandardin muuttuessa.

RDA Toolkit –lisenssin keskitetty hallinnointi säästää kirjastojen työaikaa kuvailulle. Kansallisen lisenssin pysyvä rahoitus on askel kohti vahvempaa kuvailuyhteistyötä ja sen kansallista koordinointia. Ilman kansallista lisenssiä kirjastojen ei ole mahdollista lisätä maksullisen RDA Toolkitin käyttöä, jolloin myöskään kuvailuprosessin tehostaminen ohjeita keskittämällä ei toteudu.

Kuvailustandardiryhmä

<https://www.kiwi.fi/x/TIAOAw>